VSC sodba Cp 1191/2007
Sodna praksa višjih sodišč, 2008-04-22

Tudi glede povrnitve izvedenin se upošteva uspeh v pravdi in se izvedenine ne povrnejo v celoti, če stranka ni v celoti uspela z zahtevkom.

Pritožbi se delno ugodi in se sodba sodišča prve stopnje tako delno spremeni, da se v tč. 1 izreka znesek 3.085,86 EUR nadomesti z zneskom 3.503,15 EUR.

V prvi alineji tč. 1 izreka se zneski 2.215,55 EUR ali 530.934,00 SIT nadomestijo z zneskom 2.632,84 EUR.

Znesek pravdnih stroškov v tč. 1 1.658,15 EUR se nadomesti z zneskom 1.823,15 EUR.

V tč. 2 izreka (zavrnilni del) se znesek 4.878,43 EUR nadomesti z zneskom 4.461,14 EUR.

V ostalih delih se pritožba zavrne in se potrdi sodba sodišča prve stopnje v nespremenjenih delih.

Tožena stranka je dolžna povrniti tožeči stranki 27,72 EUR pritožbenih stroškov v 15 dneh, v primeru zamude pa plačati zakonske zamudne obresti.

Tožena stranka sama trpi svoje pritožbene stroške.

Z izpodbijano sodbo je sodišče za telesne bolečine in neugodnosti dosodilo odškodnino v znesku 5.500,00 EUR, za strah v znesku 900,00 EUR in za duševne bolečine zaradi zmanjšanja življenjskih aktivnosti v znesku 4.000,00 EUR. Sodišče pa je zavrnilo zahtevek za psihične bolečine zaradi skaženosti v znesku 417,29 EUR.

Proti takšni sodbi se je pritožila tožeča stranka in za telesne bolečine in neugodnosti zahteva vso odškodnino, ter poudarja prestane in bodoče bolečine in poudarja številne neugodnosti. Tudi za strah tožeča stranka zahteva vso odškodnino in poudarja primarni strah in zelo dolgotrajen sekundarni strah 11 mesecev in 24 dni. Tožeča stranka zahteva dosojo odškodnine za duševne bolečine zaradi skaženosti. Poudarja trajno posledico, ki je pri hoji opazna, vidijo se sledovi šivov in ugreznina na prstu. Tožnik je potrdil, da ga sprememba moti. Ljudje so ga spraševali, zakaj čudno hodi. Za duševne bolečine zaradi zmanjšanja življenjskih aktivnosti tožnik zahteva vso odškodnino in poudarja zmanjšano gibljivost prsta in motnje čutenja. Poudarja težave pri delu in v prostem času npr. pri nogometu ali pri delu na vrtu. Poudarja večje napore v življenju. Glede stroškov tožeča stranka zahteva stroške za nadzorstveno pritožbo in za prošnjo za razpis obravnave. Zahteva tudi stroške za vlogo z dne 23.5.2007, zahteva povračilo celotnih izvedenin in zamudne obresti od dneva vplačila predujmov.

Tožena stranka v odgovoru na pritožbo predlaga zavrnitev pritožbe.

Pritožba je delno utemeljena in sicer glede odškodnine za duševne bolečine zaradi skaženosti.

Za telesne bolečine in neugodnosti je bila dosojena pravična denarna odškodnina v znesku 5.500,00 EUR (čl. 200 in 203 ZOR). Tožnik je trpel hude bolečine 3 dni, srednje 6 dni in lahke bolečine 8 mesecev in 4 dni. Tožnik bo občasno utrpel lahke bolečine ob dolgotrajnejši hoji in ob spremembah vremena. Tožnik je prestal operacijo, v bolnici je bival 13 dni, za delo pa je bil nesposoben 8 mesecev in 13 dni. Odstranili so mu mrtvi del kosti brez narkoze. Dobival je injekcije in razna zdravila. Prestal je številne preveze in preglede in sicer kar 48-krat. Bergle je uporabljal 6 mesecev in 9 dni. Na rentgenu je bil 14-krat, dokolensko longeto pa je nosil 1 mesec in 4 dni. Trpel je tudi druge manjše običajne neugodnosti med zdravljenjem.

Sodišče je dosodilo višjo odškodnino od običajnih primerov ravno zaradi komplikacij pri zdravljenju, zaradi česar je tožnik trpel nadpovprečne neugodnosti med zdravljenjem. Bolečinsko obdobje je bilo res dolgo, vendar so prevladovale lahke bolečine.

Za strah je bila dosojena nadpovprečna odškodnina v znesku 900,00 EUR ravno zaradi tega, ker je sekundarni strah trajal slabo leto, poleg hudega primarnega strahu. Primerno je bila torej upoštevana dolgotrajna zaskrbljenost zaradi komplikacij med zdravljenjem.

Za duševne bolečine zaradi skaženosti je sodišče neutemeljeno zavrnilo zahtevek za znesek 417,29 EUR. Že sodišče prve stopnje je ugotovilo subjektivne in objektivne elemente za skaženost, zaradi česar tožnik duševno trpi. Tožniku je ostala odmikalna drža palca pri bosi hoji, kar pomeni, da je palec pri hoji v levo odmaknjen (sodišče je v celoti sprejelo mnenje izvedenca). Na palcu so vidni 5 cm sledovi šivov in ugreznina 3 x 1 cm, ki je globoka 2 mm. Tožnik je potrdil, da je prst raven in da so ga ljudje spraševali o vzroku, sedaj pa so se navadili. Tudi če so se ljudje navadili na spremenjeno hojo in na izgled palca, pri tožniku obstoji nelagoden občutek. V sodobnem načinu življenja kopalna sezona traja vse leto (zaprte terme in bazeni), terme na prostem pa so odprte od pomladi do jeseni. Glede na klimatske spremembe pa ljudje nosijo vedno več odprte obutve. Glede na ugotovljeno dejansko stanje gre za pravno priznano škodo, zato je pritožbeno sodišče ugodilo zahtevku za 417,29 EUR in je dosojeno odškodnino povečalo iz 3.085,86 EUR na 3.503,15 EUR (čl. 200 in 2003 ZOR).

Za duševne bolečine zaradi zmanjšanja življenjskih aktivnosti je bila dosojena pravična denarna odškodnina v znesku 4.000,00 EUR (čl. 200 in 203 ZOR). Pri tožniku so splošne življenjske aktivnosti zmanjšane za 2 %. Zmanjšana je gibljivost palca, pojavljajo se motnje pri čutenju in ima občutek trdega prsta v sklepu. Zmanjšana je občutljivost na dotik in na občutek toplo-hladno. Gibljivost stopala kot celote je zmanjšana do lažje stopnje. Skrajni členek palca je manj gibljiv za 5 %. Invalidnost bi znašala 8,5 %. Tožnik mora vlagati več napora pri delu, je bolj počasen in omejen pri skokih, hitri hoji, pri plezanju po lestvi, pri vožnji avta, pri rekreaciji in pri domačih delih – npr. pri košnji. Sodišče je upoštevalo tudi starost tožnika sedaj 38 let.

Glede na delno spremembo sodbe je povprečen uspeh tožeče stranke višji za cca 10 % in je zato pritožbeno sodišče povečalo stroške na prvi stopnji za 165,00 EUR in sicer od 1.658,15 EUR na 1.823,15 EUR.

Pritožba glede stroškov pa ni utemeljena.

Stroški nadzorstvene pritožbe spadajo v poseben postopek, pritožnik pa ne trdi, da je bilo v postopku nadzorstvene pritožbe odločeno, da bo stroške odmerilo pravdno sodišče.

Stroški za prošnje za razpis obravnave niso potrebni pravdni stroški, saj mora sodišče upoštevati vrstni red prispelih zadev ne glede na urgence strank.

Vloga za spremembo tolarskih zneskov v eurske zneske ni bila potrebna, saj sprememba temelji na samem zakonu.

Večinska sodna praksa izvedenine obravnava enako kot druge pravdne stroške. Tožnik pa si lahko zagotovi 100 % vračilo izvedenine, če postavi realen zahtevek, s katerim v celoti uspe.

Glede na znižanje inflacije ni več upravičenih razlogov za dosojo zakonskih zamudnih obresti od dneva vplačila predujmov, saj večinska sodna praksa predujme tudi glede obresti obravnava enako kot ostale pravdne stroške.

Tožnik je s pritožbo uspel približno s 7 % (pritožbeno sporno 6.500,00 EUR, uspel z 417,29 EUR) pritožbeni stroški znašajo 396,90 EUR (poročila stranki so zajeta v tarifi za osnovno storitev). Glede na 7 % uspeh s pritožbo je tožeča stranka upravičena do 27,72 EUR pritožbenih stroškov z zahtevanimi zamudnimi obrestmi.

Odgovor na pritožbo ni doprinesel k boljši razjasnitvi zadeve na pritožbeni stopnji, zato ne gre za potreben pritožbeni strošek.

ZPP člen 151,  154,  155,  151,  154,  155.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.